BG Официален вестник на Европейския съюз C 296/16

Известие относно съдебното решение от 1 юни 2017 г. по дело Т-442/12 във връзка с Регламент за изпълнение (ЕС) № 626/2012 на Съвета за изменение на Регламент за изпълнение (ЕС) № 349/2012 за налагане на окончателно антидъмпингово мито върху вноса на винена киселина с произход от Китайската народна република

(2017/C 296/04)

Съдебно решение

В решението си от 1 юни 2017 г. по дело T-442/12 Changmao Biochemical Engineering Co. Ltd./Съвет (1) („решението“) Общият съд на Европейския съюз („Общият съд“) отмени Регламент за изпълнение (ЕС) № 626/2012 на Съвета от 26 юни 2012 г. за изменение на Регламент за изпълнение (ЕС) № 349/2012 за налагане на окончателно антидъмпингово мито върху вноса на винена киселина с произход от Китайската народна република (2) („регламента за изпълнение“) в частта, която се прилага за китайския производител износител Changmao Biochemical Engineering Co. Ltd („засегнатия производител износител“).

Общият съд постанови, че отхвърлянето на искането на засегнатия производител износител за разкриване на информация, свързана с разликата в цените на винената киселина DL и на винената киселина L+ в контекста на изчисляването на нормалната стойност, без своевременно да е предоставена надлежна обосновка, съставлява нарушение на неговото право на защита. Общият съд прие, че не може да се изключи възможността разследването да е могло да приключи с различен резултат, ако искането беше прието.

Последствия

В съответствие с член 266 от Договора за функционирането на Европейския съюз институциите на Съюза са длъжни да предприемат необходимите мерки за изпълнение на това съдебно решение.

При предприемане на тези необходими мерки с оглед съобразяване с отменителното решение и изпълнението му в неговата цялост процедурата в основата на такъв акт може да бъде възобновена от момента на възникване на незаконосъобразността (3).

В съответствие с това при изпълнението на решението на Общия съд от 1 юни 2017 г. Комисията има възможността да коригира аспектите на процедурата, довели до отмяната, и да запази непроменени частите, които не са засегнати от решението (4).

Отмяната на регламента за изпълнение се дължи на неспазване на правото на защита по време на един етап от административното производство, довело до приемането на посочения регламент, а именно разкриването пред засегнатия производител износител на определена информация в рамките на изчисляването на нормалната стойност.

Искането на засегнатия производител износител за разкриване на информация, свързана с разликата в цените на винената киселина DL и на винената киселина L+ в контекста на изчисляването на нормалната стойност, следва да бъде преразгледано в светлината на конкретните обстоятелства в случая.

Остават в сила изложените в регламента за изпълнение заключения, които не са били оспорени или са били оспорени, но са отхвърлени от Общия съд в неговото решение, или не са разгледани от Общия съд, и поради това не са довели до отмяната на регламента за изпълнение.

Възобновяване на процедурата

С оглед на гореизложеното Комисията реши да възобнови антидъмпинговото разследване във връзка с вноса на винена киселина с произход от Китайската народна република, довело до приемането на Регламент (ЕС) № 626/2012, доколкото същият е приложим спрямо засегнатия производител износител, възобновявайки разследването от момента на възникване на незаконосъобразността.

Разследването се възобновява само с оглед на изпълнението на решението на Общия съд по отношение на Changmao Biochemical Engineering Co. Ltd. Възобновяването не засяга другите разследвания. Поради това спрямо засегнатия производител износител продължава да бъде приложим Регламент за изпълнение (ЕС) № 349/2012 на Съвета от 16 април 2012 г. за налагане на окончателно антидъмпингово мито върху вноса на винена киселина с произход от Китайската народна република след преразглеждане с оглед изтичане на срока на действие на мерките, съгласно член 11, алинея 2 от Регламент (ЕО) № 1225/2009 (5).

Заинтересованите страни са информирани за това преразглеждане чрез публикуването на настоящото известие в Официален вестник на Европейския съюз.

Писмени изявления

Всички заинтересовани страни, и в частност засегнатият производител износител и промишлеността на Съюза, се приканват да изложат становищата си и да предоставят информация, както и доказателства в нейна подкрепа, по въпроси, отнасящи се до възобновяването на разследването. Освен ако е посочено друго, тази информация и доказателствата в нейна подкрепа трябва да бъдат получени от Комисията в срок от 20 дни от датата на публикуване на настоящото известие в Официален вестник на Европейския съюз.

Възможност за изслушване от службите на Комисията, натоварени с разследването

Засегнатият производител износител и промишлеността на Съюза могат да поискат да бъдат изслушани от службите на Комисията, натоварени с разследването. Всяко искане за изслушване следва да бъде отправено в писмена форма и да бъде надлежно обосновано. Исканията за изслушване по въпроси, отнасящи се до възобновяването на разследването, трябва да бъдат подадени в срок от 15 дни от датата на публикуване на настоящото известие в Официален вестник на Европейския съюз. След изтичането на този срок исканията за изслушване трябва да бъдат подадени в сроковете, изрично указани от Комисията в нейната комуникация с тези страни.

Указания за представяне на писмени изявления и за изпращане на кореспонденция

Информацията, предоставена на Комисията за целите на разследванията за търговска защита, не трябва да бъде обект на авторски права. Преди да представят на Комисията информация и/или данни, които са обект на авторски права на трета страна, заинтересованите страни трябва да поискат специално разрешение от носителя на авторското право, с което същият изрично дава съгласието си: а) Комисията да използва информацията и данните за целите на настоящата процедура за търговска защита и б) информацията и/или данните да бъдат предоставени на заинтересованите страни по настоящото разследване по начин, който им позволява да упражнят правото си на защита.

Всички писмени изявления и кореспонденция, предоставени от заинтересованите страни на поверителна основа, се обозначават с „Limited“ (6).

В съответствие с разпоредбата на член 19, параграф 2 от Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (7) („основния регламент“) от заинтересованите страни, които предоставят обозначена с „Limited“ информация, се изисква да представят обобщения с неповерителен характер, обозначени с „For inspection by interested parties“. Тези обобщения трябва да бъдат достатъчно подробни, за да позволят разбиране в приемлива степен на същността на предоставената на поверителна основа информация.

Ако заинтересована страна, която предоставя поверителна информация, не представи нейно неповерително обобщение в изисквания формат и с необходимото качество, тази информация може да не бъде взета предвид.

Заинтересованите страни се приканват да правят всички изявления и да подават всички искания по електронна поща, включително сканираните пълномощни и удостоверения. Чрез използване на електронна поща заинтересованите страни изразяват съгласието си с правилата, приложими за подаване в електронен формат, съдържащи се в документа „КОРЕСПОНДЕНЦИЯ С ЕВРОПЕЙСКАТА КОМИСИЯ ПО СЛУЧАИ ЗА ТЪРГОВСКА ЗАЩИТА“, публикуван на уебсайта на генерална дирекция „Търговия“: http://trade.ec.europa.eu/doclib/docs/2011/june/tradoc_148003.pdf

Заинтересованите страни трябва да посочат своето име, адрес, телефонен номер и валиден адрес на електронна поща и следва да гарантират, че предоставеният адрес на електронна поща е функциониращ официален служебен адрес, който се проверява ежедневно.

След като данните за контакт бъдат предоставени, Комисията ще осъществява комуникацията със заинтересованите страни само по електронна поща, освен ако те изрично поискат да получават всички документи от Комисията посредством друго средство за комуникация или ако естеството на документа, който трябва да бъде изпратен, изисква използването на препоръчана поща.

За повече информация относно правилата за кореспонденция с Комисията, включително принципите, които се прилагат по отношение на изявленията, подадени по електронна поща, заинтересованите страни следва да направят справка с указанията за комуникация със заинтересованите страни, посочени по-горе.

Адрес на Комисията за кореспонденция:

European Commission Directorate-General for Trade Directorate H Office: CHAR 04/039 1049 Bruxelles/Brussel BELGIQUE/BELGIË Електронна поща: TRADE-AD-R529A-TARTARIC-ACID@EC.EUROPA.EU

Неоказване на съдействие

В случай че заинтересована страна откаже достъп до необходимата информация, не я предостави в срок или значително възпрепятства разследването, заключенията, независимо дали са положителни или отрицателни, могат да бъдат направени въз основа на наличните факти в съответствие с член 18 от основния регламент.

Ако се установи, че заинтересована страна е предоставила невярна или подвеждаща информация, тази информация може да не бъде взета предвид и могат да се използват наличните факти.

Ако заинтересована страна не оказва съдействие или оказва само частично съдействие и поради това заключенията се основават на наличните факти в съответствие с член 18 от основния регламент, резултатът от разследването може да бъде по-малко благоприятен за тази страна, отколкото ако тя е оказала съдействие.

Ако отговорът не бъде изпратен на електронен носител, това не се счита за неоказване на съдействие, при условие че заинтересованата страна докаже, че предоставянето на отговор под тази форма би довело до неоправдана допълнителна тежест или неоправдани допълнителни разходи. Заинтересованата страна следва незабавно да се свърже с Комисията.

Служител по изслушванията

Засегнатият производител износител и промишлеността на Съюза могат да поискат намесата на служителя по изслушванията при търговските процедури. Служителят по изслушванията действа като посредник между заинтересованите страни и службите на Комисията, натоварени с разследването. Служителят по изслушванията разглежда искания за достъп до досието, спорове относно поверителността на документите, искания за удължаване на сроковете и искания за изслушване, отправени от трети страни. Служителят по изслушванията може да организира изслушване на отделна заинтересована страна и да действа като медиатор, за да гарантира, че заинтересованите страни упражняват в пълен обем правото си на защита.

Искането за изслушване от служителя по изслушванията следва да бъде отправено в писмена форма и да бъде надлежно обосновано. Исканията за изслушване по въпроси, отнасящи се до началния етап на разследването, трябва да бъдат подадени в срок от 15 дни от датата на публикуване на настоящото известие в Официален вестник на Европейския съюз. След изтичането на този срок исканията за изслушване трябва да бъдат подадени в сроковете, изрично указани от Комисията в нейната комуникация със страните.

Служителят по изслушванията ще предостави също така възможност за провеждане на изслушване на страните, което да позволи да бъдат представени различни гледни точки и да бъдат изложени контрааргументи по въпроси, свързани, наред с другото, с изпълнението на решението.

За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на генерална дирекция „Търговия“: http://ec.europa.eu/trade/trade-policy-and-you/contacts/hearing-officer/

Обработка на личните данни

С всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (8).

Информация за митническите органи

Антидъмпинговите мита, платени съгласно Регламент за изпълнение (ЕС) № 626/2012 при вноса на винена киселина, класирана понастоящем в код по КН ex 2918 12 00 (код по ТАРИК 2918120090) и с произход от Китайската народна република, произведена от Changmao Biochemical Engineering Co. Ltd. (допълнителен код по ТАРИК A688), надвишаващи антидъмпинговите мита, наложени с Регламент за изпълнение (ЕС) № 349/2012 върху същия внос, следва да бъдат възстановени или опростени. Исканията за възстановяване или опрощаване следва да бъдат отправени към националните митнически органи в съответствие с приложимото митническо законодателство.

Оповестяване на заключенията

Засегнатият производител износител и промишлеността на Съюза ще бъдат информирани впоследствие за основните факти и съображения, въз основа на които се предвижда да бъде изпълнено решението, и ще им бъде предоставена възможност да изразят становището си.

(1) Решение на Общия съд от 1 юни 2017 г., Changmao Biochemical Engineering/Съвет, T-442/12, ECLI:EU:T:2017:372.

(2) ОВ L 182, 13.7.2012 г., стр. 1.

(3) Решения на Съда от 3 октомври 2000 г., Industrie des poudres sphériques/Съвет, C-458/98 P, EU:C:2000:531, т. 80—85, както и от 28 януари 2016 г., CM Eurologistik, C-283/14 и C-284/14, EU:C:2016:57, т. 48—55.

(4) Решение на Съда от 14 юни 2016 г., Комисия/McBride, C-361/14 Р, EU:C:2016:434, т. 56; вж. също, в областта на дъмпинга, решение на Съда от 3 октомври 2000 г., Industrie des poudres sphériques/Съвет, C-458/98 P, EU:C:2000:531, т. 84.

(5) ОВ L 110, 24.4.2012 г., стр. 3.

(6) Обозначеният с „Limited“ документ е документ, който се счита за поверителен по смисъла на Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (ОВ L 176, 30.6.2016 г., стр. 21) и на член 6 от Споразумението на СТО за прилагането на член VI от Общото споразумение за митата и търговията от 1994 г. (Антидъмпингово споразумение). Той е също така защитен документ по силата на член 4 от Регламент (ЕО) № 1049/2001 на Европейския парламент и на Съвета (ОВ L 145, 31.5.2001 г., стр. 43).

(7) ОВ L 176, 30.6.2016 г., стр. 21.

(8) ОВ L 8, 12.1.2001 г., стр. 1.